На основу члана 51а став 3. Закона о планирању и изградњи („Службени гласник РС", бр. 72/09, 81/09-исправка, 64/10-Одлука УС, 24/11, 121/12, 42/13-Одлука УС, 50/13-Одлука УС, 98/13-Одлука УС, 132/14, 145/14, 83/18, 31/19, 37/19-други закон, 9/20 и 52/21), члана 5. став 1. и 2. Одлуке о Главном урбанисти Града Ниша („Службени лист града Ниша", бр. 10/15) и члана 37. став 1. тачка 28. Статута Града Ниша („Службени лист Града Ниша", бр. 88/08, 143/16 и 18/19),

Скупштина Града Ниша, на седници одржаној дана 23.03.2023. године, донела је

Р Е Ш Е Њ Е

О ИМЕНОВАЊУ ГЛАВНОГ УРБАНИСТЕ ГРАДА НИША

1. Лидија Стефановић Николић, дипломирани инжењер архитектуре, именује се за Главног урбанисту Града Ниша.

2. Главни урбаниста Града Ниша се именује на период од четири године.

3. Решење објавити у ''Службеном листу Града Ниша''.

О б р а з л о ж е њ е

 Чланом 51а став 3. Закона о планирању и изградњи („Службени гласник РС", бр. 72/09, 81/09-исправка, 64/10-Одлука УС, 24/11, 121/12, 42/13-Одлука УС, 50/13-Одлука УС, 98/13-Одлука УС, 132/14, 145/14, 83/18, 31/19, 37/19-други закон, 9/20 и 52/21), прописано је да главни урбаниста координира израду планских докумената и врши координацију рада између органа надлежног за послове урбанизма и јавних предузећа и других институција укључених у поступке израде и доношења планских докумената.

 Наведеним чланом је прописано да Главног урбанисту именује скупштина града, на период од четири године.

 Чланом 5. став 1. Одлуке о Главном урбанисти Града Ниша („Службени лист Града Ниша", бр. 10/15) прописано је да Скупштина Града Ниша именује Главног урбанисту, на период од четири године, на предлог Градског већа Града Ниша.

Ставом 2. истог члана прописано је да за Главног урбанисту може бити именовано лице са стеченим високим образовањем, односно смером на академским студијама другог степена (дипломске академске студије-мастер, специјалистичке академске студије, специјалистичке струковне студије), односно на основним академским студијама у трајању од најмање пет година у области архитектуре и одговарајућом лиценцом издатом у складу са законом и које има најмање десет година радног искуства у области урбанистичког планирања и архитектуре.

Лидија Стефановић Николић, је на Грађевинско-архитектонском факултету у Нишу 2007. године стекла звање дипломирани инжењер архитектуре. У ЈП „Завод за урбанизам" Ниш налазила се на месту техничког директора, заменика директора и помоћника директора. Поседује лиценце Инжењерске коморе Србије и то: одговорног планера, одговорног урбанисте и одговорног пројектанта. Председник је Комисије за планове Општине Алексинац и Општине Ражањ, члан Комисије за планове Општине Гаџин Хан. Била је члан Комисије за планове Града Ниша. Добитник је награда и признања Удружења урбаниста Србије и Савета салона урбанизма. Добитник је друге награде у категорији студија на Међународном салону урбанизма у Нишу. Члан је Председништва Удружења урбаниста Србије од 2021. године и данас.

 На основу наведеног, а имајући у виду да је Тања Обрадовић поднела оставку, Градско веће Града Ниша предложило је Скупштини Града Ниша да именује Лидију Стефановић Николић, дипломираног инжењера архитектуре за Главног урбанисту Града Ниша.

На основу наведеног одлучено је као у диспозитиву решења.

УПУТСТВО О ПРАВНОМ СРЕДСТВУ: Ово решење је коначно у управном поступку и против њега се тужбом може покренути управни спор пред Управним судом у року од 30 дана од дана достављања решења.

Број: 06-237/2023-16-02

У Нишу, 23. 03. 2023. године

СКУПШТИНА ГРАДА НИША

Председник

др Бобан Џунић, с.р.